 मुलखराज होर बोल्ले, "कुन्ह ऐ जी" औं आं जी खुशीराम अमरतसरै आला"।  सुनदे सार गै मुलखराज होरें ड्योडी खोली ते दोवै गलें मिलदे होई बैठकां च जाई बैठे।  खुशी राम हुंदा नां सुनियै बूआं तलियां मलन लगी।  तोबा तोबा करदी लगी आखन "एह् बमारी कुत्थों आई बौह्ड़ी ऐ।  के दस्सां लाड़ी।  थोड़े दिन होए गंगा होइयै परतोंदे होई औं इंदे घर जाई भुल्ली।  मेरा मसेरा भ्रा ऐ नां मात्रेआ।  के आखां ओ हाल हा बने दा इंदा कुसै बैरियै दा नी होऐ।  सारै टब्बरै गी खौ पेदी ते इंदे होलिये गै बगाड़ी दित्ते हे हुन सोचां जे कुस होनियां आंदिया भुलाइयै इत्थें।  केह्ड़ी घड़ी होयै खिसकां।  मसां-मसां ब्हाना कीता जे साथ ऐ जा करदा फी कदें औंग।  मिलना हा सै मिली लैत्ता।  इन्नां आखदी औं बाह्र आई तां सुखै दा साह् आया।  औं चली लाड़ी, पचवाड़ें लंघी जन्नियां।  मड़ा कुतै दिक्खी नीं लै।  आखदे-आखदे बूआ पावन होई गेई।  तां जे मुलख राज होर अंदर आए ते लगे गलान "चाह् दा सरिस्ता करेओ झट्ट पट्ट" तां अग्गों कौशल्या बोली, "चाही ने खादी कढ़ी।  तुसें बुआ दे प्रबचन नेईं सुने तां जे सारी राम क्हानी सुनाई।  तां मुलखराज होर अग्गें बोल्ले, ""गल्ल पक्क इयै जनेई लबदी ऐ।  जिस बेल्ले दे बैठका तशरीफ ल्याए दे न।  अपना थां-थां खुरकदे लब्बे।  पर दस्स हां घर आए दे गी भला किश आखन होंदा ऐ।  जो होग सै दिक्खेआ जाग" तां कौशल्या बोल्ली, "धन्न न थोआड़े प्रोह्ने।  इक आया हा तां चड़ें दा दाज देई गेआ हा हुन एह् आया ऐ नमीं सगात लेइयै।  औं मतियां गल्लां नी जानदी, जे खैर लोड़दी ऐ तां तौले-तौले चाह् पलाओ ते आखो जे अस साले दे ब्याह् पर जा करदे आं, कल्ल जान्निया ने रलना ऐ। 